双调・拨不断
作者：马致远
朝代：元

paragraphs: 九重天，二十年，龙楼凤阁都曾见。
绿水青山任自然，旧时王谢堂前燕，再不复海棠庭院。
叹寒儒，谩读书，读书须索题桥柱。
题柱虽乘驷马车，乘车谁买《长门赋》？且看了长安回去。
路旁碑，不知谁，春苔绿满无人祭。
毕卓生前酒一杯，曹公身后坟三尺，不如醉了还醉。
怨离别，恨离别，君知君恨君休惹。
红日如奔过隙驹，白头渐满杨花雪，一日一个渭城客舍。
孟襄阳，兴何狂？冻骑驴灞陵桥上，便纵有些梅花入梦香，到不如风雪销金帐，慢慢的浅斟低唱。
笑陶家，雪烹茶，就鹅毛瑞雪初成腊，见蝶翅寒梅正有花，怕羊羔美酒新添价，拖得人冷斋里闲话。
菊花开，正归来。
伴虎溪僧鹤林友龙山客，似杜工部陶渊明李太白，有洞庭柑东阳酒西湖蟹。
哎？楚三闾休怪。
浙江亭，看潮生，潮来潮去原无定，惟有西山万古青。
子陵一钓多高兴，闹中取静。
酒杯深，故人心，相逢且莫推辞饮。
君若歌时我慢斟，屈原清死由他恁。
醉和醒争甚？瘦形骸，闷情怀，丹枫醉倒秋山色，黄菊雕残戏马台，白衣盼杀东篱客，你莫不子猷访戴？布衣中，问英雄，王图霸业成何用！禾黍高低六代宫，楸梧远近千官冢，一场恶梦。
竞江山，为长安，张良放火连云栈，韩信独登拜将坛，霸王自刎乌江岸，再谁分楚汉。
子房鞋，买臣柴，屠沽乞食为僚宰，版筑躬耕有将才。
古人尚自把天时待，只不如且酩子里胡捱。
莫独狂，祸难防，寻思乐毅非良将，直待齐邦扫地亡，火牛一战几乎丧，赶人休赶上。
立峰峦，脱簪冠。
夕阳倒影松阴乱，太液澄虚月影宽，海风汗漫云霞断，醉眠时小童休唤。
套数。